Diari Oficial de la Generalitat Valenciana


Sumari del DOGV 7793, del 30-05-2016 (2016/3399)

RESOLUCIÓ de 6 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 129/15-AIA Alcàsser.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7793

Data del DOGV
:   30-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3399


Data del document
:   06-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 129/15-AIA Alcàsser. [2016/3399]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 129/15-AIA Alcàsser.  
  
«Declaració d'impacte ambiental  
Expedient: 587-9936-SIG-Q.  
Títol: magatzem i centre de classificació de ferralla.  
Promotor: Rafael Díaz, Hierros y Metales, SL.  
Autoritat substantiva: Ajuntament d'Alcàsser.  
Localització: carrer dels Gremis, 34, polígon industrial de l'Alter, a Alcàsser (València).  
  
Descripció del projecte  
L'objecte del projecte és l'obtenció de la llicència ambiental per a instal·lar i desenvolupar l'activitat de magatzem i centre de classificació de ferralla, d'acord amb la Llei 6/2014, de 25 de juliol, de Prevenció, Qualitat i Control Ambiental d'Activitats a la Comunitat Valenciana.  
Segons indica el projecte, l'activitat s'ubicarà en una parcel·la situada en el polígon industrial de l'Alter, carrer dels Gremis, 34, a Alcàsser (València). Disposa d'una superfície de 2.001 m² on hi ha ja construïda una nau de 1.600 m². La nau, situada entre mitgeres, té forma trapezoïdal, coberta metàl·lica i tancaments de bloc de formigó guarnit d'algeps. Disposa d'accés a l'exterior a través de quatre entrades: dos d'aquestes situades en el carrer dels Gremis, una en el xamfrà (de vianants) i una altra que dóna al carrer dels Coeters. Entre la nau i les vies públiques s'ha construït un mur mixt de formigó i tanca metàl·lica de dos metres que delimita un pati en forma de L.  
A l'interior es diferenciaran la zona de magatzem, de 1.532 m², i la zona d'oficines, lavabos i vestidors que està disposada en dos plantes. El paviment de la zona d'oficines i lavabos és de tipus gres, i la resta de l'establiment compta amb solera de formigó remolinat. L'accés dels camions de càrrega i descàrrega es farà a través de la porta situada en el carrer dels Coeters, que coincideix amb una bàscula de gran tonatge a l'interior de la nau. Per la porta de vianants s'accedirà a la zona d'oficines. La distribució de la maquinària i les distintes zones d'arreplega està detallada en els plànols. Tota l'activitat es durà a terme a l'interior de la nau.  
Com a confrontants, a l'esquerra i al fons se situen d'altres naus industrials amb què comparteix mitgeres, i al davant i a la dreta limita amb les vies públiques. Davant del local, en el marge esquerre del carrer dels Gremis estan situats camps de l'horta valenciana separats per una calçada enquitranada.  
La nau disposa dels serveis de subministrament d'energia elèctrica, aigua potable, connexió a la xarxa general de sanejament.  
El promotor disposa de llicència ambiental per a realitzar l'activitat d'emmagatzematge i classificació de metalls en un altre centre a la localitat de Massanassa. També disposa d'autorització per al transport de residus.  
  
Procés industrial  
Les instal·lacions serviran per a desenvolupar l'activitat pròpia de comerç i magatzem de ferralles i metalls de rebuig no ferrosos, amb la seua maquinària específica. La dinàmica empresarial es desenvoluparà per mitjà de la compra de materials a detallistes, i classificació dels materials a fi de revendre el material a empreses majoristes de reciclatge i recuperació.  
El procés industrial es durà a terme de la manera següent:  
- Arreplegada i transport: els residus els porten a la nau els productors, o els arreplega el personal transportista de l'empresa. Durant la càrrega, el conductor comprovarà la naturalesa dels residus, i s'assegurarà que estan en la llista dels residus autoritzats. Es prendran les dades del proveïdor per a portar un registre documental amb les dades legalment exigibles que estarà a la disposició de les autoritats competents.  
  
- Recepció: els residus, una vegada pesats, es descarregaran en la zona destinada per a la seua classificació, on s'examinaran per a comprovar-ne l'estat. Els residus no conformes es tornaran al seu productor.  
- Classificació, segons siga ferro, alumini o un altre metall.  
- Emmagatzematge en diferents zones. Quan siga necessari, per a facilitar l'arreplega i maneig, es procedirà a l'empaquetatge dels residus per mitjà de la premsa hidràulica.  
- Expedició: quan la quantitat de residus siga adequada, es procedirà al transport fins a les empreses majoristes de reciclatge i recuperació, o bé aquestes els arreplegaran. Disposa de contenidors per a la ferralla de José Jareño, SA, i de Fercometal, empreses majoristes clients del promotor. Cada contenidor va acompanyat del seu certificat d'acceptació.  
La maquinària que s'utilitzarà serà:  
- Trituradora per a la fragmentació d'alumini.  
- Planta de separació magnètica per al processament de metalls fragmentats.  
- Premsa hidràulica per a l'empaquetatge de metalls.  
Grua mòbil, amb polp, per a la manipulació dels residus.  
Cisalla estàtica per a tallar metalls.  
Carretó elevador.  
Bàscula per a pesar camions i bàscula per als palets.  
- Polipolp grua per a la manipulació de càrregues suspeses.  
L'energia utilitzada en l'exercici de l'activitat majoritàriament és elèctrica. S'utilitzarà combustible dièsel per a la trituradora, la grua mòbil i els vehicles encarregats del transport.  
La capacitat de manipulació dels metalls emmagatzemats aproximadament és de 20 tones per dia.  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió, de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, són els següents:  
12 01 01 Llimadures i borumballes de metalls ferris.  
12 01 02 Pols i partícules de metalls ferris.  
12 01 03 Llimadures i borumballes de metalls no ferris.  
12 01 04 Pols i partícules de metalls no ferris.  
15 01 04 Envasos metàl·lics.  
16 01 06 Vehicles al final de la seua vida útil que no continguen líquids ni altres components perillosos.  
16 01 17 Metalls ferris.  
16 01 18 Metalls no ferris.  
17 04 01 Coure, bronze, llautó.  
17 04 02 Alumini.  
17 04 03 Plom.  
17 04 04 Zinc.  
17 04 05 Ferro i acer.  
17 04 06 Estany.  
17 04 07 Metalls mesclats.  
17 04 11 Cables diferents dels especificats en el codi 17 04 10.  
19 10 01 Residus de ferro i acer.  
19 10 02 Residus no ferris.  
19 12 02 Metalls ferris.  
19 12 03 Metalls no ferris.  
20 01 40 Metalls.  
  
Tramitació administrativa  
Amb data 30 d'octubre de 2015 es va rebre un ofici de la Conselleria d'Habitatge, Obres Públiques i Vertebració del Territori, pel qual es remet l'expedient de sol·licitud de llicència ambiental per a l'activitat de magatzem i centre de classificació de ferralla, prèviament remés per l'Ajuntament d'Alcàsser, a fi d'obtindre la declaració d'impacte ambiental ordinària preceptiva i abans de la concessió de la llicència.  
L'expedient consta de: projecte tècnic, estudi d'impacte ambiental (EIA) i expedient administratiu que inclou el certificat de compatibilitat urbanística.  
El 15 de desembre de 2015 es rep per correu postal el certificat de l'ajuntament on indica que el tràmit d'informació pública es va dur a terme per mitjà d'exposició d'edicte en el tauler d'anuncis de l'ajuntament, publicació en el BOP de la província de València número 213, de 5 de novembre de 2015, i notificació als veïns immediats al lloc d'emplaçament de l'activitat. Aquest certificat s'emet amb anterioritat als trenta dies de publicitat, per la qual cosa se sol·licita a l'ajuntament que envie un nou certificat.  
El 16 de desembre de 2015 es rep per correu electrònic el certificat d'informació pública, el qual indica que ha transcorregut el termini de trenta dies i no s'hi han presentat al·legacions.  
  
Consideracions ambientals  
S'ha consultat el visor web intern de cartografia de la CHOPVT i s'observa que l'activitat se situarà en terreny urbà, que limita amb terrenys de naturalesa rústica, d'ús agrari, que constitueixen part de l'horta valenciana. Disposen de sistemes de regadiu i la vulnerabilitat dels aqüífers és mitjana. L'activitat es troba ubicada dins del PORN de l'Albufera.  
L'informe emés per l'ajuntament indica que el sòl urbà on es realitzarà l'activitat està classificat com a industrial i és compatible amb el planejament urbanístic vigent. Així mateix, s'emet un informe favorable a la incidència de l'activitat projectada sobre les matèries que són de competència municipal.  
Segons l'EIA, els principals cultius desenvolupats en aquesta zona són tarongers, fruiters i hortalisses. Les principals afeccions ambientals associades són:  
1. A l'atmosfera:  
a) Alteració de la qualitat de l'aire:  
Segons indica l'EIA, els impactes poden ser a causa de:  
- Emanacions de gasos derivats de la combustió dels vehicles utilitzats en el transport que accedeixen a la nau. Es considera que aquestes seran mínimes pel fet que totes les operacions, fins i tot la pesada, es realitzaran en l'interior de la nau, que el nombre de camions no serà molt elevat i que la velocitat dels vehicles serà reduïda.  
- En el procés de manipulació es generarà pols durant les operacions de tall de metall. Per a evitar el pas de pols a la nau contigua situada al carrer dels Gremis, s'ha implantat un sistema de segellament d'encontre entre la mitgera, les façanes i les cintres de la coberta, per mitjà de panell de fibra mineral i segellador elàstic.  
Com a mesures protectores de l'ambient interior, indica que la nau disposa de suficients finestres d'aireig: sis en la façana que dóna al carrer dels Gremis i dos al carrer dels Coeters. A més, s'han instal·lat tres extractors de fums i partícules en suspensió d'1,1 kW de potència per a renovar l'aire de l'interior de la nau. Els operaris aniran proveïts de màscara protectora.  
Una vegada ha sigut revisada la documentació, aquestes mesures s'han d'ampliar amb les mesures següents:  
- L'activitat d'emmagatzematge o les operacions de manipulació de residus no metàl·lics o metàl·lics pulverulents està inclosa en l'annex del Reial Decret 100/2011, de 28 de gener, pel qual s'actualitza el catàleg d'activitats potencialment contaminants de l'atmosfera i s'estableixen les disposicions bàsiques per a l'aplicació. A més, es realitzen operacions de fragmentació i/o trituració de ferralla o altres residus metàl·lics. Per a això, el titular haurà de complir les obligacions establides en la Llei 34/2007, de 15 de novembre, de Qualitat de l'Aire i Protecció de l'Atmosfera i obtindre la corresponent autorització administrativa, i adaptar la instal·lació a les condicions que l'esmentat òrgan establisca.  
  
- Els residus en forma de pols o susceptibles de ser arrossegats pels corrents d'aire s'emmagatzemaran en casells o en contenidors que els protegisquen de ser dispersats durant l'obertura de les portes de la nau. Si és necessari, es tancaran o cobriran aquestes instal·lacions.  
b) Contaminació acústica:  
Presenta un estudi acústic que justifica que és suficient amb l'aïllament produït per la coberta i paraments per a no sobrepassar els nivells de recepció exterior, sense considerar l'obertura de portes i finestres. Com a mesures preventives i correctores per a minimitzar el soroll i les vibracions proposa que tots els elements susceptibles de produir-los s'instal·len sobre bases de goma, neopré o un altre material aïllant. També indica que el promotor realitzarà controls per a comprovar que no se sobrepassen els nivells permesos. Les conclusions d'aquest estudi es verificaran amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament i per un organisme autoritzat.  
  
  
2. Al sòl i a les aigües:  
L'EIA considera que la protecció sobre la contaminació del sòl s'assegura amb la superfície de formigó remolinat impermeable amb que s'ha dotat la solera de la nau. No obstant això, s'han establit les mesures preventives següents contra fortuïtes fugues d'oli o abocaments accidentals:  
- S'ha adequat una safata antigoteig per als bidons d'oli de manteniment de les màquines, on s'arreplegaran les possibles pèrdues de líquids.  
- S'establirà un protocol de neteja relacionat amb els abocaments accidentals d'olis i amb la neteja de maquinàries.  
- Els residus procedents de les operacions anteriors seran tractats com a residus perillosos i gestionats a través de gestor autoritzat. Indica que s'obtindran compromisos d'acceptació per part de gestors autoritzats per als residus generats l'arreplega dels quals no siga competència dels serveis municipals.  
Segons s'indica en l'EIA, les úniques aigües residuals seran les generades pels serveis sanitaris i lavabos, que seran abocades a la xarxa de clavegueram del polígon industrial l'Alter que connecta a la xarxa general municipal.  
L'EIA no menciona que es produïsquen aigües residuals per la neteja del local. En tot cas, s'ha de complir que les instal·lacions i els paràmetres de qualitat de l'aigua d'abocament s'ajusten a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament d'Alcasser. Si cal, s'aplicaran els tractaments previs pertinents per a complir els límits que s'hi establisquen.  
  
  
3. Impactes sobre la fauna, flora o paisatge  
L'EIA indica que tota l'activitat es realitzarà en l'interior de la nau, ja construïda i situada en un polígon industrial consolidat, per la qual cosa no es veuran afectats aquests aspectes, incloent-hi l'activitat agrícola desenvolupada en els camps contigus.  
El programa de vigilància ambiental estableix un sistema que garanteix el compliment de les mesures protectores i correctores contingudes en l'EIA. Principalment, considera la importància de mantindre en permanent vigència la llicència i les autoritzacions, la neteja de la nau i els exteriors, manteniment correcte de la maquinària i els equips, vehicles, sistema antiincendis, instal·lació elèctrica, depòsits d'oli i combustibles, reposició d'absorbents i neutralitzants i normativa legal aplicable a residus sòlids urbans i residus perillosos.  
D'aquest programa de vigilància ambiental cal portar un registre documentat que incloga el resultat dels controls i autocontrols periòdics legalment exigibles i els que addicionalment s'establisquen en aquesta resolució i en les corresponents per a l'autorització de l'activitat. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.2 de l'annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'Avaluació Ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de magatzem i centre de classificació de ferralla, el titular de la qual és Rafael Díaz, Hierros y Metales, SL, ubicada al carrer dels Gremis, 34, polígon industrial l'Alter, a Alcàsser (València), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants que s'estableixen tot seguit:  
  
1. Els residus admesos en l'activitat seran els relacionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la inclusió no comporte la modificació substancial del projecte avaluat i no corresponga a casos en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'han d'obtindre de l'òrgan competent en matèria de residus les corresponents autoritzacions i inscripció en el Registre General de Gestors Autoritzats de Residus de la Comunitat Valenciana que corresponguen per al centre ubicat en el carrer dels Gremis, 34, polígon industrial l'Alter, a Alcàsser (València), per a l'exercici de l'activitat, la qual s'ha d'adaptar a les condicions que l'esmentat òrgan establisca.  
3. S'ha d'obtindre de l'òrgan competent en matèria de contaminació atmosfèrica la corresponent autorització administrativa prevista en l'article 13.2 de la Llei 34/2007, de 15 de novembre, de Qualitat de l'Aire i Protecció de l'Atmosfera, que corresponga per al centre ubicat en el carrer dels Gremis, 34, polígon industrial l'Alter, a Alcàsser (València), per a l'exercici de l'activitat, la qual s'ha d'adaptar a les condicions que l'esmentat òrgan establisca.  
4. Cal disposar de casells o contenidors per a emmagatzemar tots els residus una vegada han sigut classificats.  
5. Al començament de l'activitat i almenys cada cinc anys un organisme de control autoritzat ha de realitzar auditories acústiques, els resultats de les quals s'han de fer constar en un llibre de control que estarà a disposició de les administracions competents. Les auditories s'han de realitzar en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
6. En tot cas, les instal·lacions i els paràmetres de qualitat de l'aigua d'abocament s'han d'ajustar a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament d'Alcasser. Si cal, s'han d'aplicar els tractaments previs pertinents per a complir els límits que s'hi establisquen.  
7. S'ha de dur un registre documentat del programa de vigilància ambiental a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat ha d'incloure el resultat dels controls i autocontrols periòdics legalment exigibles i els que addicionalment establisca aquesta resolució i en les corresponents per a l'autorització de l'activitat. Així mateix, s'ha d'incloure el control documental de la recepció i entrega dels residus. La documentació ha d'estar a disposició de les autoritats competents.  
8. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, el qual establirà, si és procedent, l'aplicació de noves mesures correctores.  
  
Segon  
Notificar a les parts interessades que contra aquesta resolució, atés que no és un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'Avaluació Ambiental.  
  
La regulació de la vigència d'aquesta declaració d'impacte ambiental serà la que s'estableix en l'article 43 de l'esmentada Llei 21/2013.  
  
València, 7 d'abril de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de maig de 2016.- El director general de Medi Natural i d'Avaluació Ambiental: Antoni Marzo i Pastor.